
CULTURĂ 

Se poate combate relativismul postmodern? (ANDREI 
CORNEA) 

1. O dezbatere ratată 

Dacă cineva ar fi prezis că volumul masiv, de aproape 
500 de pagini, al lui Horia-Roman Patapievici, Omul recent 
(1), „va îndemna la reflecţie”, profeția ar fi sunat de o 
platitudine evidentă: cum să nu „îndemne la reflecţie” - s- 
ar fi zis - o scriere a acestui scânteietor eseist şi filosof, o 
carte în care cumperi laolaltă nu doar o descriere analitică 
a procesului modern al „dezvrajirii lumii”, nu doar o critică 
a acestuia, dar şi o aspră, pasională şi amară condamnare 
a modernităţii, şi mai ales a „modernităţii recente”, adică a 
paradigmei postmoderne? Şi totuşi, evidenta s-a dovedit 
nu plată, ci falsă: cartea nu a îndemnat la reflecţie 
intelectuală, ci la război total. 

Vacarmul mediatic, incriminările severe, denunţurile 
ideologice au prevalat. Tendinţa predominanta (chiar dacă 
nu exclusivă) a fost că autorul să fie tratat fie ca o sursă de 
periculoasă contagiune ideologică, fie ca un guru iluminat 
de har. Filosofii de profesie au făcut grimase şi l-au privit 
cu condescendenţă că pe un diletant talentat, dar vinovat 
de practică impură a confuziei genurilor. Autorul a fost 
scotocit cu o lupă stil „Bourdieu”, iar acţiunile sale au fost 
cotate slab pe piaţa „bunurilor simbolice”; acolo preţul lor 
a scăzut şi mai mult de îndată ce s-a lansat ipoteza că, 
poate, pregăteşte lansarea unui partid politic, cu Omul 
recent drept program electoral! Cu elogii sau cu reproş, a 
fost branşat şi la o teologie a „Duhului”, lansată de 

medievalul Gioachimo da Fiore şi predată, chipurile, până 
de curând, taman la „şcoala de la Tescani”! mai vechi 
rivalități şi animozităţi dintre reviste ca Observator 
cultural şi România literară sau dintre unii dintre 
colaboratorii acestor publicaţii au reizbucnit. Taberele s-au 
retranşat strategic şi şi-au reformulat strigătele de luptă. 
Submerjata de militantismul comentariilor, cartea lui 
Patapievici a devenit aproape invizibilă, în timp ce autorul 
a ajuns „un inamic al poporului”: unii comentatori l-au 
tratat drept cripto-fascist sau ceva nu cu mult mai blând, 
alţii - împinşi în pânzele autorului „cu probleme”, i-au 
acuzat pe acuzatori de a practică un stalinism ideologic. 
„Fascistule!”. „Ba voi sunteţi comunişti!” - iată în cuvinte 
puţine şi simple (fie şi simplificate) esenţă a ceea ce s-a 
spus deocamdată despre Omul recent. Oare chiar mai 
suntem în stare de o adevărată dezbatere intelectuală? 

2. Despre ce este vorba? 

Probabil că, rezumativ, cea mai bună descriere a 
mizei cărţii o da subtitlul ei: „o critică a modernităţii din 
perspectiva întrebării: ce se pierde atunci când ceva se 
câştigă?”. Ce se pierde? Dumnezeu sau, în termenii 
autorului, „atributele ţări ale Fiinţei” - presupunerea 
fermă, inclusă în cunoaşterea tradiţională, că lumea are o 
întemeiere fermă, spirituală, că există ceva „sus”, de unde 
derivă sensul vieţii, valoarea omului, norma socială, 
regulile morale, preceptele esteticii - totul. (Evident, avem 
de-a face, din acest punct de vedere, cu o variantă a 
celebrei teze a lui Max Weber, privitoare la construcţia 
modernităţii pe seama „dezvrajirii lumii.) Or, de prin 
secolul al XVII-lea înainte, această presupunere este pusă 
„la frigider” - spune Patapievici. Ştiinţa modernă se 
constituie pe seama evitării, apoi a abandonării „ipotezei 
Dumnezeu”. Câştigul pare, iniţial, enorm. Dar, în timp, pe 
măsură ce ne apropiem de vremurile noastre, ale 
„modernităţii recente”, dezastrul devine patent: 
relativismul moral, dispariția criteriilor, legitimizarea 
tuturor aberaţiilor colectiviste, „corectitudinea politică”, 

antiumanismul ecologismului radical, multiculturalismul 
intransigent, feminismul absurd - iată vicii decurgând din 
premisa „morţii lui Dumnezeu” şi denunţate de H.-R. 
Patapievici ca fiind tot atâţia cavaleri ai unei iminente 
Apocalipse. Ceea ce s-a pierdut pare enorm, prin 
semnificaţie şi greutate; ceea ce s-a câştigat - puterea, 
confortul material, drepturile unor minorităţi etc. - este 
calificat ca valorând, în sine şi pentru sine, foarte puţin. 

Trebuie spus imediat că teza lui Patapievici nu se 
rezumă la o simplă constatare de fapt, în stilul lui Max 
Weber, menționat mai sus; dimpotrivă, Patapievici 
formulează o judecată de valoare asupra istoriei din 
perspectiva unui angajament metafizic ferm: pentru el 
grav este nu atât că Fiinţă a fost uitată; ci grav este că 
uitarea, abandonul au avut loc în situaţia în care, în fapt, 
Fiinţă este. Nu e, deci, vorba numai despre abandonarea 
unei idei devenite inoperante („ipoteza Dumnezeu”), ci 
despre comiterea unui fals prin abandonarea unei idei 
adevărate. „Omul tradiţional” şi „omul (post) modern” se 
disting nu doar prin aceea că trăiesc în „universuri” 
diferite - idee cu care postmoderni celebri, precum Michel 
Foucault, Paul Feyerabend, Thomas Kuhn, Nelson 
Goodman sau Richard Rorty ar fi complet de acord. Cei doi 
„oameni” se disting mai ales prin acea că „omul modern”, 
şi cu atât mai mult urmaşul sau decăzut, „omul recent”, 
trăiesc în fals, în timp ce „omul tradiţional” trăia în adevăr. 

Cum se exprima Patapievici, „buzunarul” croit de 
modernitate pentru uzul cunoaşterii ştiinţifice şi tehnice 
nu este potrivit pentru a-l conţine pe Dumnezeu: de aici, 
„modernii recenți” ar fi ajuns la concluzia falsă că alte 
„buzunare” nici nu pot exista; în loc să vadă că problema 
este „a buzunarului” lor neîncăpător, ei consideră că ceea 
ce nu e cuprins acolo nu e decât neființă. 

Există atunci vreo salvare? 

Patapievici o vede într-o utilizare strict instrumentala 
şi procedurala a modernităţii, cuplată cu regăsirea Fiinţei 
absolute şi restatutarea legitimităţii ei. Ultimul cuvânt al 

cărţii este: „fiţi moderni! Dar - nihil sine Deo” (p. 456). 
Pornit, aşadar, în registrul analizei docte a circumstanțelor 
formării ştiinţei moderne în secolul al XVII-lea, Omul 
recent se încheie în tonalitatea retoricii predicatorului. 

3. Relativism şi postmodernitate 

Multe mă apropie de critică lui H.-R. Patapievici; 
multe mă şi despart. Mă apropie antipatia, adversitatea 
faţă de relativismul postmodern radical, faţă de diferitele 
expresii extremiste ale principiului „anything goes”. Cred 
şi eu că dislocarea, deconstrucţia oricărei universalităţi, că 
noul parohialism, atrofierea discernământului critic sunt 
ceva rău. Susţin şi eu că teoriile potrivit cărora 
cunoaşterea nu ar descoperi, ci ar crea adevăruri, proprii 
numai unor comunităţi anume, sau exprimând numai 
raporturi de putere, aşa cum cred Richard Rorty, Jean- 
Francois Lyotard sau feministe radicale, precum Sandra 
Harding ori Mary Daly, sunt inacceptabile. Sunt şi eu 
scandalizat de utilizarea pe care discipolii lui Nietzsche şi 
Wittgenstein au dat-o teoriilor maeştrilor, ceea ce a dus, de 
pildă, nu numai la radicalismele tip „political coreciness”, 
dar şi la permisivitatea faţă de revizionismul istoric şi 
negaţionism. Astfel, scria Deborah Lipstadt: „In anumite 
cercuri academice unii savanţi vorbesc despre adevăruri 
relative, respingând ideea că una dintre versiunile imaginii 
despre lume este cea corectă, în timp ce o alta este falsă...; 
şi, fiindcă deconstrucţionismul argumentează că 
experienţa este relativă şi că nimic nu e fixat, el a creat o 
atmosferă de permisivitate faţă de problema semnificației 
evenimentelor istorice, făcând dificil ca cei care propun 
aceasta viziune (tradiţională) să mai susţină că ceva există 
dincolo de limitele acestei abordări sceptice”. (2) 

Aşa stând lucrurile, întrebarea se pune dacă şi cum 
se poate respinge în chip eficace  relativismul 
epistemologic şi cultural radical, asupra căruia atrăgea 
atenţia deja Max Weber: „În măsura în care viaţa are un 
sens în sine şi se înţelege pornind de la sine, ea nu 
cunoaşte decât războiul veşnic pe care zeii şi-l fac între ei 

sau, dacă evităm metaforă, ea nu cunoaşte decât 
incompatibilitatea punctelor de vedere ultime posibile, 
imposibilitatea de a regla conflictul lor şi, în consecinţă, 
necesitatea de a se decide în favoarea unuia sau a altuia”. 
(3) 

După părerea mea, relativismul radical poate fi 
criticat, ca principiu, în două maniere diferite: o metodă 
„tare”, ce face apel la o presupoziţie metafizică - metoda 
adoptată de H.-R. Patapievici -, şi o metodă „slabă”, de 
ordin procedural, propusă, printre alţii, de John Rawls ori 
Jürgen Habermas. În ceea ce mă priveşte, am încercat să 
dezvolt şi eu o variantă a unei asemenea metode în 
Turnirul khazar. (4) 

Apare evident, de aici, că ceea ce mă desparte, şi 
chiar în mod fundamental, de Omul recent este tocmai 
metoda. 

4. Comparaţia extrinsecă şi comparaţia intrinsecă 

Să presupunem că asistăm la o dispută între un 
colectivist (C) şi un individualist (1). Dorim să apărăm în 
mod raţional punctul de vedere individualist şi să-l ajutăm 
pe I. să triumfe în lupta de idei împotriva lui C. Cum am 
putea proceda? 

a) Vom observa mai întâi că, în termenii 
relativismului epistemologic şi cultural, a decide că fie C., 
fie I. are dreptate este arbitrar şi inacceptabil. Fiecare 
curent politico-filosofic pare centrat în jurul unor valori 
ireconciliabile şi ireductibile la valorile altor curente. Nu 
se pot emite, în mod pertinent, judecaţi asupra unui sistem 
cu standardele unui alt sistem. In aceşti termeni, 
„teomahia” invocată de Max Weber sau „diferendul” 
teoretizat de Jean-François Lyotard nu primesc o soluţie 
raţională, iar orice opţiune în favoarea unui sistem este fie 
iraţională, fie un act de putere. 

b) Pentru a debloca situaţia s-ar putea folosi, 
eventual, argumentul lui Patapievici, bazat pe ceea ce, în 
Turnir, am denumit „comparaţia extrinsecă”. (5) Ea 
presupune introducerea unui sens, a unei ierarhii din 

afară, din exteriorul materiei empirice. lată, deci, cum 
argumenteza Patapievici chiar în cazul conflictului dintre 
C. şi I: „Raționamentul colectivist este următorul: sens nu 
poate avea decât ceea ce durează; indivizii durează mai 
puţin decât societăţile; deci societăţile sunt mai 
importante decât indivizii. Pentru că argumentul 
individualist să triumfe, trebuie că individul să 
supravieţuiască cumva societăţii, să fie, într-un plan diferit 
de al ei, mai important decât ea. Individualismul sta sau 
cade împreună cu afirmarea separaţiei dintre planul pur 
imanent al societăţii şi unul aflat în transcendenta ei... În 
termeni pur imanenţi, dacă specia durează mai mult decât 
individul, atunci e mai importantă. Nicio filosofie politică 
nu poate depăşi colectivismul, dacă lumea e lipsită de 
transcendentă”. (6) 

Acest raţionament este însă fragil: astfel, ne putem 
întreba de ce trebuie să aibă „sens” numai ceea ce 
durează? Într-o lume pur imanenta, un fluture nu este, în 
absolut, nici mai puţin important şi nici înzestrat cu mai 
puţin „sens” decât o stâncă, iar în termeni pur biologici, 
nici individul, nici specia nu pot fi declarate superioare 
unul celuilalt. Dacă totuşi C. introduce un „sens” în lume şi 
în istorie, înseamnă că şi el crede într-o transcendentă, de 
pildă într-un „Volksgeist”, în transcendenta Istoriei sau a 
Spiritului Lumii, în maniera lui Hegel. Rezultă că lupta se 
duce nu între ateism şi credinţa, cum vrea să ne convingă 
Patapievici, ci între două credinţe, între doi zei dintre care 
niciunul, din nou, nu poate atrage de partea lui în mod 
raţional. 

c) Blocaţi din nou, am putea recurge la ceea ce eu am 
numit în Turnirul khazar „comparaţia intrinsecă”: astfel, 
mai întâi vom presupune că I. şi C. se afla antrenați efectiv 
într-o dezbatere reală. (7) 

În continuare, presupunem că I. va declara că, după 
opinia lui, există cel puţin trei trăsături esenţiale, 
determinând „natura umană de bază”. Astfel, I. va pretinde 
că există (1) o egalitate generică a tuturor persoanelor, că 

(2) acestea sunt libere şi că există, în fine, (3) o inegalitate 
sectorială a lor. Aceste trăsături sunt în mod obligatoriu 
presupuse şi evidenţiate - crede I. - mai ales de jocurile 
competiţionale  (agonistice) - nu doar sport, dar şi 
ocuparea unei slujbe, examene, competiţie profesională 
sau economică, tribunale, politica etc. - de care cel puţin 
lumea modernă este plină, şi ele reprezintă condiţiile 
necesare ale oricărui individualism. 

Astfel, egalitatea generică se traduce în dreptul egal 
al oricărui om de a intra în joc; libertatea devine dreptul 
de a utiliza neîngrădit regulile acestuia cu asumarea 
responsabilităţilor ce rezulta; iar inegalitatea sectorială 
devine consecinţă „oricine are cel puţin un joc în care el 
poate câştiga”, adică, se acceptă că, în cadrul jocurilor 
agonistice, există mereu un altul „mai bun”, evidenţiat 
printr-o anumită performanta specifică. 

C. (care este un colectivist modern) va contestă, în 
mod evident, cel puţin una dintre aceste trăsături ale 
„naturii umane”, susţinute de I.: în varianta fascist- 
etnicista, C. nu va admite pe (1), în varianta comunistă, nu 
va admite pe (3) şi este de crezut că, în ambele variante, 
va refuza, sau va limita cumva şi pe (2). Putem formula 
rezultatul de până acum al dezbaterii spunând că, la 
„prima opţiune”, I. şi C. se despart radical. 

Or, în acest moment al dezbaterii, I. (sau oricare 
spectator ce asista la dezbatere) va putea atrage atenţia că 
dezbaterea însăşi în care cei doi se afla angajaţi nu este 
altceva, ea însăşi, decât un joc competiţional, un agon la 
fel ca oricare altul. Într-adevăr, nimeni, pe niciun criteriu, 
nu poate fi împiedicat să ia parte la o dezbatere publică 
sau să fie defavorizat prin regulament, odată ce ia parte, 
pentru motive contingente; în plus, este vorba despre un 
joc care se poartă după anumite reguli pe care adversarii 
au libertatea să le utilizeze în avantajul propriu asumându- 
şi răspunderea cuvenită; şi, în ultimul rând, avem de a face 
cu o competiţie în care trebuie, în final, să se demarce un 
învingător, pentru că aceasta să aibă un sens. Dacă C. va 

nega aceste consecinţe, va permite fie să i se interzică în 
mod arbitrar participarea la dezbatere (1), fie să nu i se 
îngăduie să utilizeze liber regulile jocului (2), fie să i se 
refuze arbitrar dreptul de a câştiga, dacă e „mai bun” (are 
dreptate în cadrul dezbaterii) (3). Adică, dialogul dintre I. 
şi C. reprezintă o competiţie care pune în evidenţă şi 
presupune exact cele trei trăsături declarate drept 
constitutive ale naturii umane, asumate anterior de I., dar 
contestate de C. 

Aşadar, pur şi simplu participarea lui C. la competiţie 
presupune acceptarea tacită a „naturii umane de bază”, 
aşa cum este ea definită de individualism. Indiferent de 
ceea ce se mai spune efectiv în cadrul dezbaterii, faptul 
însuşi al dezbaterii dovedeşte că „opţiunea secundă”, 
subiacenta a lui C., în măsura în care el participa la 
dezbatere, este, paradoxal, individualismul, şi nu 
colectivismul. Rezultă că C. pierde competiţia cu I., 
deoarece, angajându-se într-o dezbatere, el susţine implicit 
natura  „agonistică” a fiinţei umane - fundamentul 
individualismului - deşi o neagă în mod explicit. Ce-i 
rămâne de făcut? Să se recunoască învins, să întrerupă 
dialogul sau să se menţină într-o contradicţie păguboasă 
(între cele două opţiuni) discreditanta şi riscantă chiar 
pentru el însuşi. 

Vom menţiona acum câteva trăsături definitorii ale 
celor două metode: 

Comparaţia extrinsecă (CE) este „tare”, în sensul că 
este „esenţialista”; ea face apel la metafizică, introducând 
„din afară” lumii un sens al acesteia şi o ierarhie globală. 
Comparaţia intrinsecă (CI) este „slabă”; ea este „dialogica” 
şi face apel numai la rațiune. Ea doar explicitează o relaţie 
ordonată locală, deja existenţa latent. 

CE  valorizează prima opţiune, CI valorizează 
opţiunea a doua; ca atare, CE divide, separa, CI tinde să 
asocieze şi să alăture. 

CE poate funcţiona în orice condiţii, oricât de 
abstracte, şi poate compara orice cu orice; CI nu poate 

funcţiona decât efectiv, practic, în cadrul unui dialog sau a 
unei interacţii sociale şi culturale şi nu poate funcţiona 
decât în cazul acelor entităţi care au referinţe comune. Din 
acest punct de vedere, trebuie să observăm că nu este 
nevoie să alegem explicit metoda CI, pentru că ea să se 
manifeste efectiv într-un dialog. Într-adevăr, CE e 
asemenea imaginii unei flori: există pentru noi numai dacă 
întoarcem ochii spre ea şi o privim. CI seamănă cu 
parfumul ei: dacă ne aflăm în preajmă, există pentru noi 
oricum, fie că suntem sau nu atenţi la el. A fi atenţi 
înseamnă numai a explicită CI - a căuta floarea al cărei 
parfum l-am simţit. 

CE este instabilă, convingătoare doar pentru cei care 
acceptă presupoziţiile metafizice respective. Relativistul 
nu numai că nu va fi convins, dar va putea argumenta 
convingător împotriva ei. CI este stabilă, convingătoare 
pentru oricine accepta constrângerile raţiunii. Relativistul, 
dacă nu se va lăsa convins, va trebui să întrerupă dialogul 
sau să accepte contradicţia. 

5. Consecințe 

Se vede de aici de ce am considerat în Turnirul 
khazar că singura metodă de a respinge eficace 
relativismul radical (postmodern sau mai vechi) este EI. 

Dimpotrivă, utilizarea în acest scop a unei variante 
de CE, aşa cum am văzut că procedează H.-R. Patapievici, 
nu numai că nu aduce rezultatul scontat, dar are şi două 
consecinţe neplăcute: 

Mai întâi, CE va discredita însăşi capacitatea raţiunii 
şi a filosofiei de a respinge sofistica postmoderna; ţintind 
prea „sus”, neconvingând decât pe cei deja convinşi, ea va 
cădea dramatic, precum Icar. Eşecul ei va încuraja teza 
relativistă că „războiul zeilor” nu are soluţie raţională. 

A doua consecinţă o vedem prezenţa nemijlocit în 
scrisul lui Patapievici:  radicalizarea,  intransigentă, 
dogmatismul  antirelativist, ba chiar un fel de 
fundamentalism deist. Unele dintre acestea i-au fost 
reproşate cu destulă dreptate de criticii săi şi nu este cazul 

să le reiau imputările. 

În ce fel metoda bazată pe CE conduce la radicalism 
şi dogmatism se poate vedea cu uşurinţă: de pildă, în urma 
apărării individualismului în baza CE, Patapievici trage 
următoarea concluzie:  „Individualismul nu poate fi 
consecvent justificat adoptând o filosofie atee. Singură 
consecinţă logică a filosofiilor politice atee este regimul 
politic colectivist. Implicându-se şi justificându-se reciproc, 
ateismul şi colectivismul sunt unul premisa consecinţelor 
celuilalt”. (8) 

Consecința complet falsă, cred, mai întâi din punct 
de vedere logic: după cum am văzut, colectivismul poate fi 
justificat şi cu ajutorul religiei, iar individualismul nu are 
nevoie de religie (metafizică) pentru a fi justificat. 
Falsitatea este însă şi istorică: Platon - iniţiatorul 
colectivismului politic - nu era câtuşi de puţin un „ateu” 
sau un „liber cugetător”, iar agnosticul Protagoras era un 
individualist şi un democrat. 

Remarcă finală: nu pot să nu-mi exprim din nou 
regretul pentru deficitul de dezbatere intelectuală de la 
noi. (9) Singur clinchetul săbiilor comentatorilor nu poate 
clarifica problemele, aşa cum niciun anumit radicalism, 
uneori prea autosuficient, al autorului recenzat nu poate 
ajuta. Când sunt invocate convingeri metafizice date ca 
sigure şi o credinţă afişată că indiscutabilă şi plină de 
presupuse nestemate, nu ne rămâne decât să le opunem 
un scepticism moderat şi să le arătăm sacul nostru cu 
merinde puţine. Dar poate că e bine aşa, fiindcă - dacă îl 
credem pe Schopenhauer - „scepticismul reprezintă în 
filosofie ceea ce reprezintă opoziţia în Parlament; el este la 
fel de binefăcător, ba şi la fel de necesar”. (10) 

Note: 

1. H.-R. Patapievici, Omul recent, Bucureşti, 
Humanitas, 2002. 

2. Deborah E. Lipstadt, Denying the Holocaust, New 
York, 1993, p. 18. 

3. Sylvie Mesure, Alain Renaut, La guerre des dieux. 

Essai sur la querelle des valeurs, Paris, 1996, p. 47., v. şi 
Max Weber, Le savant et le politique, cu o prefaţă de 
Raymond Aron, Paris, 1959 p. 106 - 107. 

4. Andrei Cornea, Turnirul khazar. Împotriva 
relativismului contemporan, Bucureşti, Nemira, 1997. 

5. V. Cap. II Comparatia intrinsecă. 

6. Omul recent, p. 394. 

7. Acest argument este dezvoltat pe un exemplu 
puţin diferit în Turnirul khazar, pp. 90 - 94. 

8. Omul recent, p. 395. 

9. Mai mulţi comentatori au fost neplăcut surprinşi 

